Vinje

Vinje er en kommune i Øvre Telemark i Vestfold og Telemark fylke, som historisk lå i Bratsberg amt og Telemark fylke. Den grenser i nord til Nore og Uvdal, i øst til Tinn og Seljord, i sør mot Tokke og Bykle, og i vest mot Suldal og Ullensvang. Vinje er den eneste norske kommunen med grense mot fire fylker. Høyeste punkt er Nupsegga, 1 674 moh. Kommunen er den tredje største i utstrekning i Sør-Norge (etter Ullensvang og Rendalen), og har større areal enn tidligere Vestfold fylke. Befolkningstettheten er lav, 1,2 innbyggere per kvadratkilometer, mot landsgjennomsnittet på 14,1. 15% av innbyggerne bor i tettbygde strøk. Kommunesenteret er Åmot. (654 innbyggere)

Natur og geografi
Denne nordvestlige delen av Telemark tilhører det svekonorvegiske grunnfjellsskjoldet, og består av to geologiske hovedformasjoner av proterozoiske bergarter som er dannet under de gotiske og senere svekonorvegiske fjellkjedeforldingene, med sterk metamorfose under den sistnevnte. Et underlag av 1 600 - 1 450 millioner år gammel skifer, kvartsitt, marmor og amfibolitt med noe hornblendegneis, og ovenpå dette sure overflatestrukturer av både granitt og granodioritt (henholdsvis 1 250 - 1 000 mill år gammelt, og stedvis 1 550 - 1 480 millioner år gammelt). I kommunen er det ca. 1 000 millioner år gammel svekonorvegisk granitt, samt et 1 270 - 1 000 millioner år gammelst lag av sandstein, konglomerat, ryolitt og basalt som dominerer de øverst strukturene. Den kaledonske fjellkjedefoldingen nådde ikke ned hit. Forkastningene går både i sørvest-nordøst retning, og i sør-nord retning hvor det går en stor forkastningslinje.

Samfunn og næringsliv
Kommunen har i mange år hatt god økonomi. I 2002 var frie inntekter per innbygger 33 478 kr, mot landsgjennomsnittet på 24 771 kr. Dette skyldes i stor grad kraftinntekter fra Tokke-utbyggingene på 60- og 70-tallet. Kommunens innbyggere nyter fortsatt godt av dette gjennom lave strømpriser. På den andre siden er store fjellområder mot Hardangervidda utbygd av damprosjekter som Songavatn og Møsvatn.

Den største arbeidsgiveren i Vinje er kommunen. Attføringssenteret i Rauland er den største private arbeidsgiveren. 39,4% av de sysselsatte jobber i offentlig administrasjon. Skoler: Edland skule, Rauland skule, Øyfjell oppvekstsenter og Åmot skule. Av andre viktige arbeidsgivere kan Qmatec nevnes.

Vinje kommune ligger øverst i Telemark og strekker seg langt inn i Hardangervidda nasjonalpark. Kommunen har en ca. 90 000 daa stor eiendom i nasjonalparken, Berunuten Vest, med seks hytter til bruk for alle som måtte komme forbi. Eiendommen ble kjøpt fra brukseier Treschow i Larvik i 1979.

Kjente vintersportssteder Rauland og Haukelifjell ligger i Vinje og trekker til seg mange turister om vinteren. De nærmeste byene er Rjukan og Odda.

Politikk

Kommunestyrevalget 2019
Ved kommunesyrevalget i 2019 var det 2954 stemmeberettigede i kommunen. Det ble i alt avgitt 1966 stemmer, d.v.s 67,3 prosent.

Kommunestyrevalget 2015

Kjente personer fra Vinje
 Targjei Augundsson «Myllarguten» (1801–1872), musiker
 Aasmund Olavsson Vinje (1818–1870), forfatter, oppvokst i Vinjestoga
 Rikard Berge (1881–1969), folkemusiker og forsker
 Aslaug Vaa (1889–1967), forfatter (født i Rauland, vokste opp i Kviteseid)
 Olav Aslakson Versto (1892 –1977), gårdbruker og stortingsrepresentant (Ap) 1928-1961
 Tarjei Vesaas (1897–1970), forfatter, bosatt på Midtbø
 Aslak Brekke (1901–1978), kveder og folkesanger
 Dyre Vaa (1903–1980), billedkunstner, født i Kviteseid 
 Halldis Moren Vesaas (1907–1995), forfatter, bosatt på Midtbø
 Aslak Versto (1924–1992), ordfører (Ap), stortingsrepresentant 1969-1977 
 Olav Vesaas (1935–), journalist og forfatter
 Sondre Bratland (1938–), kveder, sanger og sangpedagog.
 Guri Vesaas (1939–), tidl. forlagsredaktør, oversetter
 Åsulv Edland (1944-), programmedarbeider i NRK TV og NRK radio
 Olav Versto (1950–2011), journalist, redaktør
 Astrid Versto (1953–), ambassadør, tidl. informasjonssjef ved Slottet
 Stein Versto (1957–), forfatter og folkemusiker
 Aasmund Nordstoga (1964–), visesanger
 Yasmin Syed (1966–), skuespiller, artist og kanalvert (NRK TV
 Åshild Lofthus (1971–), snøbrettkjører, europamester og verdensmester
 Odd Nordstoga (1972–), musiker, sanger og komponist
 Arve Moen Bergset (1972-) kveder, sanger, fiolinist og hardingfelespiller

Referanser

Eksterne lenker
 
  Vinje - Store norske leksikon 
  Kommunefakta Vinje - Statistisk sentralbyrå 
  Rauland Turist
  – AiR Nasjonalt kompetanesenter for arbeidsrettet rehabilitering
  Historiske arkiver etter nåværende Vinje kommune (1964-) på Arkivportalen
  Historiske arkiver etter tidligere Vinje kommune (1837-1963) på Arkivportalen
  Historiske arkiver etter tidligere Rauland kommune (1860-1963) på Arkivportalen